**Finn Christiansen** (født 22. august 1902 i Namsos, død 2. juli 1980 samme sted) var en norsk dommer og politiker (H).

Han var sønn av kjøpmann Johannes Sigvart Christiansen og hustru Marie Oline Egge i Namsos. Forfatteren Peter Egge var hans morbror. Søsteren Inger-Johanne ble gift med ekspedisjonssjef og statssekretær i Sosialdepartementet Kalmar Øksnes. Selv giftet han seg med Ida Kathrine Løfsnæs, datter av disponent i Namdalens Aktie-Dampskibsselskab Olaf Løfsnæs og hustru Pauline Devik. Finn og Ida Kathrine Christiansen fikk fire barn.

Han tok artium ved Aars og Voss' skole som privatist i 1919 og juridisk embedseksamen i 1925, hvorpå han åpnet sin egen sakførerforretning i Namsos. Han fikk møterett for Høyesterett i 1940. Under den andre verdenskrig var han sterkt engasjert i motstandsbevegelsen, især med arbeidet for å hjelpe flyktninger ut av landet i 1941 og 1942. For dette måtte han gå i dekning og senere forlate landet.

Etter krigen var han konstituert statsadvokat for landssviksaker i Nord-Trøndelag ved Frostating lagmannsrett, med arbeidssted i Namsos. Christiansen var sorenskriver ved Hammerfest sorenskriverembede 1947–1959, sorenskriver ved Horten sorenskriverembede 1959–1966 samt sorenskriver ved Namdal sorenskriverembede i Namsos 1966–1972. Som sorenskriver fikk han «fortsette og nesten avslutte de store oppgavene i forbindelse med vassdragsreguleringene». Dette gjaldt først og fremst å lede en rekke ekspropriasjonsskjønn etter reguleringen av Namsvatnet, Vektaren, Limingen og Tunnsjøen.

Christiansen var medlem av Nord-Trøndelag Høyres arbeidsutvalg 1938–1939 og formann fra 1939, og satt formelt som formann under hele krigen, men den partipolitiske aktiviteten var forbudt mellom 1940 og 1945. Ved stortingsvalget i 1945 var han førstekandidat på Høyres liste i Nord-Trøndelag, men valgkampen ble bare sporadisk gjennomført, og han ble ikke valgt. Han var kommunepolitiker i Namsos.

Finn Christiansens vei i Namsos er oppkalt etter ham.

Referanser
----------

1. ↑  «Folketelling 1910 for 1703 Namsos ladested. Finn Christiansen». Digitalarkivet. Besøkt 27. november 2014.
2. ↑  Christiansen, Dag (juni 2006). «Forberedelse til krig og evakuering». Namsos bys historielag. Besøkt 2. juni 2018.
3. 1 2 3 4  Andersen, Kjell (1995). *Namsos. Gatenavnene og historiene bak*. Namsos. s. 21.
4. 1 2 3  «Sorenskriver Finn Christiansen død». *Trønder-Avisa*: 5. 3. juli 1980.
5. ↑  «Offisielt fra statsråd». *VG*. 19. april 1947.
6. ↑  Næss, Hans Eyvind (red.) (1991). *For rett og rettferdighet i 400 år. Sorenskriverne i Norge 1591–1991*. Oslo: Fabritius. s. 213, 235 og 241.
7. ↑  Hjulstad, Ola (1993). *Spenningens landskap. Kraftproduksjon i Namsen gjennom 50 år*. Steinkjer: Nord-Trøndelag Elektrisitetsverk. s. 206 og 211.
8. ↑  Saxvik, Kjell (1983). *Fram i hundre års politisk motvind 1883–1983. Nord-Trøndelag Høyre 50 år*. Steinkjer: Nord-Trøndelag Høyre. s. 33–35.

| * v
* d
* r
Nord-Trøndelag Høyres ledere |
| --- |
| 
* Andreas Kongelbæk (1930–34)
* Lorentz Stavrum (1934–38)
* Jens Eian (1938–39)
* Finn Christiansen (1939–45)
* Gunnar Gregusson (1945–49)
* Leif Lykke (1949–51)
* Odd Wist (1951–52)
* Haagen G. Einang (1952–54)
* Carl O. Collett (1954–57)
* Asbjørn Olsen (1957–59)
* Sigurd Sparr (1959–60)
* Arne Pedersen (1960–62)
* Helge Leiv Svarva (1962–66)
* Odd Myrstad (1966–70)
* Torstein Tenmann (1970–76)
* Oluf Moe (1976–81)
* Ola Guldseth (1981–85)
* Snorre Gundersen (1985–2000)
* Åshild Vang (2000–04)
* Joar Grøtting (2004–08)
* Lars Myraune (2008–12)
* Elin Agdestein (2012–16)
* Anders Kiær (2016–17)

 |

Portaler: Konservatisme | Trøndelag